TORINTENY 24 MAY 2014 - FIPIKRI

· MANANA DRAFITRA HO AN’NY FIAINAN’NY ISAM-BATAN’OLONA AMINTSIKA ANDRIAMANITRA

· Toko sy andininy fototra: Jeremia 29:11-13

· FAMPIDIRANA
“Fa Izaho mahalala ny hevitra iheverako anareo, hoy Jehovah…” Jer. 29:11a.
Amin’ny maha-olombelona antsika dia mihevitra isika fa mahalala sy mahafantatra tsara ny momba tenantsika; ary noho izany dia isika ihany no mihevitra izay hahasoa sy hahatsara ny fiainantsika. Ny tenin’Andriamanitra vao avy novakiantsika teo anefa dia manambara mazava fa Jehovah dia mahalala izay hevitra iheverany antsika, ary izany hevitra izany dia hitondra fiadanana fa tsy loza, izany hoe Izy no mahalala tsara kokoa sy bebe kokoa izay mahasoa ny fiainantsika mihoatra noho izay azontsika eritreretina aza. Mbola azontsika atao ve ny hino izany tenin’i Jehovah izany? Raha eny, amin’ny fomba ahoana no hahatonga izany ho tanteraka eo amin’ny fiainantsika tsirairay avy amin’ny maha-zanaka lahy sy zanaka vavin’Andriamanitra antsika? Inona no tokony ataontsika?
I.   Inona no ambaran’ny Baiboly amintsika mikasika an’Andriamanitra?


Ny Baiboly dia mampianatra antsika fa Andriamanitra, dia:
Mpahary. Gen. 1:1
Tompon’ny zavatra rehetra. Sal. 24:1
Mpiahy. 1 Pet. 5:7 
Mpanohana. Sal. 55:22
Loharanon’ny fitahiana rehetra. Mal. 3:10
Andriamanitra ambony indrindra. Isa. 45:5
Foiben’ny fiankohofana rehetra. Deot. 6:13
Tsy mandainga. Nom. 23:19


Ny teny fikasana izay nataon’Andriamanitra mikasika ny fampodiana ireo babo tany Babylona tamin’ny andron’i Jeremia sy ireo Mpaminany hafa niara-belona taminy rehefa tapitra ny 70 taona , dia notanterahiny tokoa rehefa tonga ny fe-potoana. Ho tahaka izany ihany koa no hataony amin’ny vahoakany ankehitriny.


Azo antoka izany fa tena manana drafitra tsara ho an’ny fiainantsika tokoa Andriamanitra. Tsy tongatonga ho azy tamin’izao isika fa misy drafitr’Andriamanitra ao, ary izany dia ny “hahatonga fiadanana fa tsy loza ho antsika.”
II. Ohatra vitsivitsy ao amin’ny Baiboly
1. Jeremia: Olona tsotra, manetry teny, mpisorona tsy fanta-daza loatra, tsy tia
misehoseho, kanefa dia nanambara taminy mazava Andriamanitra fa manana drafitra ho azy. Jer. 1:5
2. 
Mosesy: Niezaka ny hanova ny drafitr’Andriamanitra izy, kanefa rehefa nanolo-tena

     tanteraka ary ho fitaovana nampiasain’Andriamanitra izy dia fitahiana maharitra
     mandrakizay no vokany, na dia tsy navelan’Andriamanitra niditra tao amin’ilay tany
     nampanantenaina aza izy. 
3. Ny Apostoly Paoly; Nanana drafitra ho an’ny fiainany Andriamanitra, kanefa izy dia
nanao drafitra hafa ho azy; jiosy nafana fo tamin’ny fivavahana jiosy izy, mambran’ny 
synedriona ary tena nanohitra ny drafitr’Andriamanitra tamin’ny fanenjehany ny
kristiana. Tsy araka izay noeritreretiny anefa ny zava-nitranga, rava avokoa ireo 
nofinofiny sy ny fiheverany rehefa nanolotra ny fiainany ho an’i Kristy izy; nanjary
nanana vina vaovao izy ary tena tonga fanaka voafidin’ Andriamanitra tokoa tany 
amin’ny jentilisa, ka nahatonga azy nantsoina hoe “Ilay Apostolin’ny jentilisa.” 
4.    Ny Apostoly Petera: Nanana drafitra ho an’ny fiainany ihany koa

    Andriamanitra. Tena nanao fahadisoana lehibe mihitsy izy tamin’ny voalohany. Taty

    Aoriana anefa, dia hita fa nisy fiovana lehibe teo aminy rehefa nilefitra teo amin’ny

    drafitr’Andriamanitra izy (Jao. 21:18, 19).

Mpitantana ny fananan’Andriamanitra isika, kanefa be dia be amintsika no tsy mahatanteraka akory izay tokony atao amin’izany? Andriamanitra dia nanankina “ny asany tamin’ny olombelona tsirairay; izany asa izany dia mifanaraka amin’ny fahaiza-manao ananany, ary hitondra vokatra tena tsara ho azy sy ireo mpiara-belona aminy, ary indrindra indrindra hanome voninahitra Azy. Noho izany, ny fandraharahana ataontsika, ny asa fivelomana ataontsika, ny fiantsoany antsika dia efa anisan’ny tafiditra sahady ao amin’ilay drafitra lehibe nataon’Andriamanitra; raha toa ka mbola mifanaraka amin’ny sitrapony ny fomba anatanterahantsika izany, dia Izy tenany mihitsy no ho tompon’andraikitra ny amin’ny vokatra ho azo.” Education, p. 138.
    
III. Drafitra ho an’ny isam-batan’olona

Manana drafitra ho an’ny fiainantsika ve Andriamanitra? Efa niezaka ny hahafantatra izany ve isika? Vonona ve isika ny hanaraka izany araka izay itarihany antsika amin’ny dingana rehetra? 

Tadidio fa mbola ampamoahina isika ny amin’ireo talenta rehetra izay nomen’ Andriamanitra antsika (1 Kor. 12:8-11).
Fanehoana an-tsary (Illustration)

Indray andro i Michel Ange, ilay mpanao sary sikotra italiana malaza dia nijoro teo anoloan’ny bolongana “marbre” lehibe iray. Dia nanatona azy ny namany iray sady nanontany azy izay ataony eo. “Mijery anjely” aho, hoy ny navaliny azy. Hitany teo sahady ny vokatra mety ho azony avy amin’ny fampiasana tantanana (marteaux), ireo fandraka samihafa, … miampy ny faharetana sy fikirizana ilaina amin’izany… Dia nanomboka niasa izy ary dia nahatafavoaka zava-kanto misongadina (chef d’oeuvre) avy tamin’ilay bolongam-bato toa tsy misy ilàna azy teo.
Tahaka izany ihany koa no tian’Andriamanitra hatao eo amin’ny fiainan’ireo olona izay manokan-tena ho azy. Hitany izay hahakanto ny fiainan’ny olona iray izay vonona hanaraka ny drafitra nosoritany.
FAMARANANA SY ANTSO

“Ny tsirairay avy samy mandray andraikitra!” izany no teny baikon’i Gideona sy ireo namany telon-jato lahy, nentiny nandresy ireo fahavalo marobe an’arivony. Nomena andraikitra ny lehilahy tsirairay avy; azo ny fandresena noho ny fahatokian’ny tsirairay tamin’ny andraikitra notanany.
Rehefa nanangana ny mandan’i Jerosalema i Nehemia, ny lehilahy tsirairay avy dia samy nanangana ny manda teo amin’izay tandrifin’ny tranony avy (Nehemia 3). Ny andininy tsirairay avy dia milaza fa ny vahoaka dia samy niasa teo amin’ny toerana izay nisy azy avy.


Firy amintsika androany no te-hahafantatra izay drafitra voasoritr’Andriamanitra ho azy? Firy amintsika no te-hiteny manao hoe: “Tompo ô! Vonona aho ny hanaraka ny drafitra izay novolavolainao ho ahy na aiza na aiza no hitondran’izany ahy. Na inona na inona ny drafitra izay efa nomaninao ho ahy, ampahafantaro ahy amin’ny antsipiriany izany. Tsy hangataka Aminao ny mba hanehoanao amiko izany hatramin’ny fiandohany ka hatramin’ny fiafarany aho. Fa ampahafantaro ahy isan’andro kosa izany eo amin’ny asa aman-draharahako, na amin’ny toe-javatra izay azo hararaotina, na amin’ny alalan’ny tombontsoa izay homenao ho ahy. Hitahy ny tsirairay avy amintsika anie Andriamanitra eo amin’izany fanapahan-kevitra hanavao ny fanoloran-tenantsika ho Azy izany! Amena!

